হরমনপ্রীতদের বিশেষ সংবর্ধনা দেওয়া হবে? কী বলল BCCI

ওয়েব ডেস্ক : রবিবার বিশ্ব চ্যাম্পিয়ন হয়েছে ভারতীয় মহিলা ক্রিকেট দল (Team India)। দক্ষিণ আফ্রিকাকে ৫২ রানে হারিয়েছেন হরমনপ্রীত কৌর (Harmanpreet Kaur)-রা। প্রশ্ন উঠেছিল, ছেলেদের মতো মেয়েদের জন্যও কি জাঁকজমকপূর্ণ সেলিব্রেশনের ভাবনা রয়েছে ভারতীয় ক্রিকেট বোর্ডের (BCCI)? সূত্রের খবর, কিছুদিন পর বিশ্বজয়ীদের নিয়ে বর্ণাঢ্য অনুষ্ঠানের আয়োজন করা হবে বোর্ডের তরফে। অবশ্য এ নিয়ে সরকারিভাবে এখনও পর্যন্ত কিছু জানানো হয়নি।

সদ্যসমাপ্ত মহিলা বিশ্বকাপ (ICC Womens’s Cricket WorldCup 2025) ভারতের কাছে সিনেমার থেকে কম রোমাঞ্চকর ছিল না। কারণ গ্রুপ পর্বে এক সময় পর পর তিনটি ম্যাচ হারতে হয়েছিল স্মৃতি মন্ধানাদের। সেই সময় অনেকেই ভেবেছিল সেমিফাইনালেও হয়তো উঠতে পারবে না টিম ইন্ডিয়া। তবে লড়াই করে সেমিফাইনালে জায়গা করে নিয়েছিল ভারত। তার পর অস্ট্রেলিয়ার বিরুদ্ধে কঠিন লড়াই করে ফাইনালের টিকিট কনফার্ম করেছিল ভারত। আর শেষে প্রোটিয়াদের হারিয়ে ট্রফি জিতে নিলেন রিচা ঘোষ-রা।

আরও খবর : মহিলা ক্রিকেটের নবজাগরণকে মনে রাখতে বিরাট ঘোষণা BCCI-র

আর মেয়েদের হাতে প্রথমবার বিশ্বকাপ ওঠায় আনন্দে ফেটে পড়েন দেশবাসী। তার পরেই শোনা যাচ্ছিল ভারতীয় দলকে বিশেষ সংবর্ধনা দেওয়ার ব্যবস্থা করতে পারে ভারতীয় বোর্ড (BCCI)। তবে তা হুড খোলা বাসে হবে না। সূত্রের খবর, আগামী ৭ নভেম্বর ভারতীয় মহিলা দলকে সংবর্ধনা দেওয়া হবে। তবে কোথায় সেই অনুষ্ঠান হবে, সে বিষয়ে এখনও কিছু জানা যায়নি।

বিসিসিআই সচিব দেবজিৎ সায়কিয়া জানিয়েছেন, দুবাইতে আন্তর্জাতিক ক্রিকেট কাউন্সিলের (ICC) বৈঠক হবে আগামী ৪ থেকে ৭ নভেম্বর। সেই মিটিং শেষ হওয়ার পরেই বিজয় সংবর্ধনা অনুষ্ঠানের আয়োজন করা হবে। ইতিমধ্যে হরমনপ্রীতদের জন্য ৫১ কোটি টাকার আর্থিক পুরস্কারের কথাও ঘোষণা করা হয়েছে বোর্ডের তরফে।